## Servicis Socials reafirma el seu compromís amb la dependència i acusa el Botànic de deixar el sistema “a la vora del col·lapse”

*** Recorda que l'anterior Consell va deixar caure el sistema de dependència el mes de maig i ha sigut l'actual executiu el que ha fet dos ampliacions de crèdit per a fer front els pagaments de dependència i a l'increment de la nòmina
* Lamenta que mentre el Consell està fent un important esforç pressupostari, el Govern central seguix sense aportar el 50 % que li correspon**

**València.**

La directora general de Dependència i de les Persones Majors, Beatriz Simón, ha assenyalat que una de les primeres mesures que va posar en marxa la vicepresidenta segona i consellera de Servicis Socials, Igualtat i Habitatge va ser “reactivar la gestió de la dependència que el Govern del Botànic havia deixat a la vora del col·lapse, deixant-la caure des del mes de maig, en un exemple més de la desastrosa gestió i falta de compromís heretada en matèria de Servicis Socials”.

La directora general ha incidit en la “situació de caos i descontrol” en la qual el Botànic va deixar no solament el sistema de dependència, sinó també la gestió dels Fons Europeus, o de les infraestructures sociosanitàries, en este cas amb deutes i impagaments a entitats de Servicis Socials que superaven els 100 milions d'euros que han portat a la Vicepresidència Segona i Conselleria de Servicis Socials, Igualtat i Habitatge a posar en marxa un pla de xoc per a garantir la viabilitat de les entitats i vetlar per la qualitat dels servicis que es presten a les persones usuàries. Així, ha recordat que, en estos mesos, el Consell ja ha aprovat pagaments a estes entitats per un import superior als 60 milions d'euros.

**Ampliacions de crèdit per a dependència**

Beatriz Simón ha indicat que va ser el mes de juliol, encara amb el Consell de Ximo Puig i els seus socis del tripartit, quan va començar a descendir el nombre de beneficiaris del sistema d'atenció a persones en situació de dependència i, per tant, l'increment en la llista d'espera, “a causa de la desídia del Govern del Botànic”.

“És este Consell i no el del Botànic el que ha aprovat dos ampliacions de crèdit per a dependència. Un el mes de setembre per import de 39,4 milions d'euros, i una segona ampliació de crèdit per a poder assumir l'augment de les nòmines de dependència aprovat pel Govern central el mes d'agost, perquè és molt fàcil fer promeses quan és un altre qui assumix el cost”, ha apuntat Beatriz Simón.

La directora general de Dependència i de les Persones Majors ha destacat que s'han actualitzat les quanties econòmiques de les persones dependents, amb efecte 1 d'agost, que arriben a vora 94.000 persones. Així, ha explicat, la nòmina de dependència del mes de desembre, comptant amb l'actualització de les prestacions, ha ascendit a més de 70 milions d'euros.

**Infrafinançament**

“No obstant això, mentre el Consell està fent un important esforç pressupostari, el Govern central seguix sense aportar el 50 % que li correspon. Concretament, l'any passat la seua aportació va ser d'un 21 %, i l'anterior no va arribar ni al 15 %, però no hem escoltat ningú del partit del president Sánchez ací a la Comunitat Valenciana dir res sobre este tema”, ha lamentat Beatriz Simón.

En este sentit, ha recordat que des de l'any 2012, l'infrafinançament de l'Estat en matèria de dependència ascendix a 2.739 milions d'euros.

Fecha: 28/01/2024